## Rješenje kojim se društvu TDR d.o.o., Rovinj, odobrava objavljivanje ponude za preuzimanje društva Hrvatski duhani d.d., Virovitica

### NN 114/2011 (7.10.2011.), Rješenje kojim se društvu TDR d.o.o., Rovinj, odobrava objavljivanje ponude za preuzimanje društva Hrvatski duhani d.d., Virovitica

HRVATSKA AGENCIJA ZA NADZOR FINANCIJSKIH USLUGA

2237

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, povodom Zahtjeva društva TDR d.o.o., Rovinj, Obala Vladimira Nazora 1, za odobrenje objavljivanja ponude za preuzimanje društva Hrvatski duhani d.d., Virovitica, Osječka 2, na sjednici održanoj 29. rujna 2011. godine, donijela je

RJEŠENJE

1. Društvu TDR d.o.o., Rovinj, Obala Vladimira Nazora 1, odobrava se objavljivanje ponude za preuzimanje društva Hrvatski duhani d.d., Virovitica, Osječka 2.

2. Ovo Rješenje objavit će se u »Narodnim novinama«.

Obrazloženje

I/ Trgovačko društvo TDR d.o.o., Rovinj, Obala Vladimira Nazora 1 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 16. kolovoza 2011. godine, na temelju odredbe članka 24. stavak 1. Zakona o preuzimanju dioničkih društava (»Narodne novine« broj 109/07 i 36/09; dalje u tekstu: Zakon), Zahtjev za odobrenje objavljivanja ponude za preuzimanje trgovačkog društva Hrvatski duhani d.d., Virovitica, Osječka 2, ponudu i isprave iz članka 22. stavak 1. i 3. Zakona, a 7. rujna i 16. rujna 2011. godine izmijene i dopune teksta ponude za preuzimanje.

II/ Sukladno odredbi članka 2. stavak 1. točka 1. podtočka a) alineja 2. Zakona, ciljno društvo je dioničko društvo koje ima više od 100 dioničara i čiji temeljni kapital iznosi najmanje 30.000.000,00 kn. Dalje, sukladno stavku 2. navedenog članka, smatra se da više od 100 dioničara ima ono dioničko društvo koje je zadnjeg dana u tri uzastopna mjeseca imalo više od 100 dioničara.

Prema javno dostupnim podacima sudskog registra, temeljni kapital društva Hrvatski duhani d.d., Virovitica, Osječka 2, iznosi 252.842100,00 kn. Nadalje, prema podacima registra Središnjeg klirinškog depozitarnog društva d.d., Zagreb, Heinzelova 62/a, vidljivo je da je na dan 30. lipnja, 31. svibnja i 30. travnja 2011. navedeno društvo imalo više od 100 dioničara.

Slijedom izloženog, društvo Hrvatski duhani d.d., Virovitica je, sukladno citiranoj odredbi Zakona, ciljno društvo.

III/ Obveza objavljivanja ponude za preuzimanje, nastala je za Ponuditelja, sukladno odredbi članka 61. stavak 7. u vezi s odredbom članka 14. stavka 3. Zakona, 18. srpnja 2011. godine, stjecanjem 347 redovnih dionica Ciljnog društva, s pravom glasa, pojedinačne nominalne vrijednosti 300,00 kuna, ukupne nominalne vrijednosti 104.100,00 kuna, što predstavlja 0,0411 % udjela u temeljnom kapitalu Ciljnog društva i daje 0,0425 % glasova od ukupnog broja glasova koje daju dionice Ciljnog društva s pravom glasa.

Predmetne dionice Ciljnog društva, Ponuditelj je stekao transakcijama na Multilateralnoj trgovinskoj platformi Zagrebačke burze d.d.

Nakon predmetnog stjecanja Ponuditelj, zajedno s prethodno stečenih 724.571 redovnih dionica Ciljnog društva, raspolaže s ukupno 724.918 redovnih dionica Ciljnog društva s pravom glasa, pojedinačne nominalne vrijednosti 300,00 kuna, ukupne nominalne vrijednosti 217.475.400,00 kuna, što predstavlja 86,01% udjela u temeljnom kapitalu Ciljnog društva i daje 88,81% glasova od ukupnog broja glasova koje daju dionice Ciljnog društva s pravom glasa, obzirom da je Ciljno društvo imatelj 26.537 vlastitih dionica.

Prema izjavi Ponuditelja, dostavljenoj uz Zahtjev, osim navedenog stjecanja, isti nije sklapao druge pravne poslove u cilju stjecanja dionica Ciljnog društva.

IV/ Cijena koju se Ponuditelj u ponudi za preuzimanje obvezuje platiti po dionici iznosi 75,00 kuna.

Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 75,00 kuna.

Sukladno Potvrdi Zagrebačke burze d.d. od 20. srpnja 2011., dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva ostvarena u redovnom prometu u razdoblju od tri mjeseca prije nastanka obveze, od 17. travnja 2011. do 17. srpnja 2011., iznosila je 63,78 kuna.

Slijedom navedenog, utvrđeno je da je cijena izražena u ponudi za preuzimanje u iznosu od 75,00 kuna po dionici, određena u skladu s odredbom članka 16. stavak 2. i 3. Zakona.

V/ Ponuditelj je imatelj ukupno 724.918 redovnih dionica Ciljnog društva, odnosno 86,01 % udjela u temeljnom kapitalu Ciljnog društva, a temeljni kapital Ciljnog društva podijeljen je na 842.807 redovnih dionica, nominalne vrijednosti 300,00 kuna, pa je stoga, sukladno odredbi članka 19. stavak 1. Zakona, potrebno osigurati novčana sredstva za plaćanje preostalih 117.889 dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankarsku garanciju, na prvi poziv, izdanu od strane Zagrebačke banke d.d., Zagreb, kao garanta, u korist osoba koje će pohraniti svoje dionice radi prihvata ponude za preuzimanje.

VI/ Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 155/10).

VII/ Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke Rješenja.

VIII/ Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/11-10/10

Urbroj: 326-111-11-17

Zagreb, 29. rujna 2011.

Član Uprave
Ivan Vrljić, v. r.

Rješenje, NN 114/2011-2237